Diari Oficial de la Generalitat Valenciana


Sumari del DOGV 8124, del 11-09-2017 (2017/7494)

RESOLUCIÓ d'11 d'agost de 2017, de la Direcció General de Política Lingüística i Gestió del Multilingüisme, per la qual es convoquen els cursos de promoció dels coneixements de valencià per als empleats públics de l'Administració de la Generalitat i del seu sector públic instrumental.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8124

Data del DOGV
:   11-09-2017

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2017/7494


Data del document
:   11-08-2017

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * concurs administratiu

RESOLUCIÓ d'11 d'agost de 2017, de la Direcció General de Política Lingüística i Gestió del Multilingüisme, per la qual es convoquen els cursos de promoció dels coneixements de valencià per als empleats públics de l'Administració de la Generalitat i del seu sector públic instrumental. [2017/7494]  
El títol quart de la Llei 4/1983, de 23 de novembre, d'ús i ensenyament de valencià, preveu que els poders públics han de facilitar el coneixement del valencià als funcionaris i empleats públics i n'han de fomentar l'ús en totes les actuacions administratives.  
El 12 de maig de 2017, el Consell, reunit en ple, va aprovar el Decret d'usos institucionals i administratius de les llengües oficials; el 23 de maig de 2017 se'n va publicar en el DOGV el text íntegre. D'acord amb la disposició final segona, el «decret entrarà en vigor als sis mesos d'haver-se publicat en el Diari Oficial de la Generalitat Valenciana».  
Amb la finalitat que el personal de la Generalitat siga competent en les dues llengües oficials, caldrà fer una actuació en profunditat en matèria de formació. Per això, el decret, en la disposició addicional segona (formació del personal empleat públic), estableix el següent: «Les conselleries competents en matèria de política lingüística, d'una banda, i en matèria de formació del personal de l'Administració de la Generalitat, de l'altra, organitzaran les activitats de formació i acompanyament lingüístic destinades al personal empleat públic per a garantir l'aplicació d'aquest decret.»  
D'acord amb el Decret 155/2015, de 18 de setembre (DOGV 7620, 22.09.2015), d'aprovació del Reglament orgànic i funcional de la Conselleria d'Educació, Investigació, Cultura i Esport, correspon a la Direcció General de Política Lingüística i Gestió del Multilingüisme l'organització i la coordinació tècnica dels cursos de promoció dels coneixements de valencià per a funcionaris i empleats públics no docents, així com concretar-ne els aspectes organitzatius i de funcionament per tal d'aconseguir un millor aprofitament dels recursos humans i pressupostaris disponibles. Amb aquesta formació es pretén incrementar el nombre d'usuaris autònoms de valencià, llengua pròpia de l'Administració de la Generalitat.  
Per això, i d'acord amb les competències atribuïdes a aquesta direcció general, resolc:  
  
Primer. Oferta de cursos  
1. Es convoquen els cursos de promoció dels coneixements de valencià corresponents a la campanya 2017-2018 per al personal no docent al servei de l'Administració de la Generalitat i del seu sector públic instrumental.  
2. S'ofereixen cursos presencials en centres de treball, organitzats en les diferents conselleries i organismes dependents de la Generalitat. Aquesta modalitat d'ensenyament complementa l'oferta de cursos que convoca l'Institut Valencià d'Administració Pública, en què s'aposta per l'aprenentatge en línia, amb l'objectiu no sols d'optimitzar els recursos disponibles, sinó també d'incrementar la qualitat en el procés de formació i de l'aprenentatge del valencià, alhora que permet, a més, que els funcionaris que la segueixen es beneficien de la flexibilitat horària d'aquest tipus d'aprenentatge.  
  
Segon. Coordinació i organització dels cursos  
La convocatòria i l'organització de l'oferta dels cursos en centres de treball corresponen a la Direcció General de Política Lingüística i Gestió del Multilingüisme, a través del Servei d'Acreditació i Assessorament.  
El personal tècnic de promoció lingüística de les direccions territorials d'Educació, Investigació, Cultura i Esport d'Alacant i de Castelló s'encarregaran de l'organització de l'oferta dels cursos en centres de treball en les respectives demarcacions provincials.  
En els centres de treball on s'organitzen cursos i hi haja personal tècnic de promoció lingüística, aquests seran els encarregats de coordinar el funcionament dels cursos del centre. En els centres o organismes que no en disposen, la persona del departament corresponent haurà de designar un coordinador o coordinadora dels cursos.  
  
Tercer. Cursos en centres de treball  
Els cursos s'organitzaran en les diferents conselleries i organismes dependents de la Generalitat.  
1. Coordinació i organització dels cursos  
Les conselleries i els organismes dependents de la Generalitat podran organitzar els cursos que consideren necessaris per al personal del seu centre de treball. Si queden places vacants en els cursos, podran ser ocupades per personal d'altres conselleries o organismes dependents de la Generalitat. El pagament del professorat que impartirà els cursos anirà a càrrec de les conselleries o dels organismes que els oferisquen.  
La persona responsable de la formació de cada conselleria o organisme dependent de la Generalitat haurà de designar un coordinador o coordinadora dels cursos.  
El coordinador o coordinadora dels cursos s'encarregarà de posar-los en funcionament, d'elaborar-ne el calendari i l'horari de les sessions formatives, de matricular-hi els alumnes i de gestionar-ne el tancament.  
Per tal que aquests cursos s'incloguen en la campanya de promoció de coneixements de valencià 2017-2018, el coordinador o coordinadora de cada conselleria o organisme dependent de la Generalitat haurà de trametre la proposta organitzativa, segons el model disponible en la pàgina web www.ceice.gva.es/polin/val/aprendre\_cursos\_personal.html.  
Aquesta proposta organitzativa es trametrà al Servei d'Acreditació i Assessorament de la Direcció General de Política Lingüística i Gestió del Multilingüisme per correu electrònic, a l'adreça electrònica   
cursos\_mtxmiu@yta.qs.   
El termini per a la presentació de les propostes organitzatives és de vint dies a comptar des de l'endemà de la publicació d'aquesta resolució en el Diari Oficial de la Generalitat Valenciana, i posteriorment se'n presentarà l'original per registre d'entrada adreçat al servei esmentat anteriorment.  
2. Professorat  
La Direcció General de Política Lingüística i Gestió del Multilingüisme nomenarà el professorat que impartirà els cursos, tenint en compte les propostes organitzatives que formulen les conselleries i els organismes dependents.  
El professorat seleccionat haurà d'estar en possessió del grau en Filologia Catalana o del títol equivalent. A més, haurà d'haver sigut acreditat com a personal examinador de la Junta Qualificadora de Coneixements de Valencià, d'acord amb l'article 14 de l'Ordre 7/2017, de 2 de març (DOGV 7993, 06.03.2017).  
El professorat s'encarregarà del control i seguiment de l'assistència del alumnes mitjançant la plataforma eFormació, així com del tancament de l'edició del curs, de conformitat amb les instruccions que rebrà des del servei esmentat.  
La Direcció General de Política Lingüística i Gestió del Multilingüisme podrà convocar el professorat i les persones que coordinen els cursos a una reunió abans de l'inici d'aquests i també mentre s'estiguen impartint, per fer-ne un seguiment exhaustiu.  
3. Dedicació lectiva, període de realització, horari dels cursos i nombre d'alumnes  
Els cursos tindran una duració d'entre 50 i 100 hores lectives. No se certificaran cursos d'una duració inferior a 50 hores.  
L'horari i el calendari lectius dels cursos, comprés aquest últim entre els mesos de novembre i setembre, incloent-hi les dates d'inici i de finalització, seran establits pels coordinadors o coordinadores dels centres i hauran de ser confirmats per la Direcció General de Política Lingüística i Gestió del Multilingüisme. En els centres en què es realitzen dos o més cursos d'un mateix nivell, caldrà que l'horari de cada curs siga diferent.  
El nombre màxim d'alumnes per curs serà de 30/40. No hi haurà un mínim d'alumnes.  
  
Quart. Modalitat de cursos  
El Marc Europeu Comú de Referència (MECR) ens invita a orientar l'enfocament comunicatiu cap a l'acció, ja que els nostres aprenents són agents socials que haurien de mantindre's en contacte permanent amb la llengua.  
1. Els cursos estaran enfocats a la preparació dels certificats de nivell de coneixements de valencià de la JQCV (Ordre 7/2017, de 2 de març, DOGV núm. 7993, de 06.03.2017):  
a) certificat de nivell A2 de coneixements de valencià  
b) certificat de nivell B1 de coneixements de valencià  
c) certificat de nivell B2 de coneixements de valencià  
d) certificat de nivell C1 de coneixements de valencià  
e) certificat de nivell C2 de coneixements de valencià.  
  
2. Es donarà la possibilitat d'organitzar cursos d'actualització de coneixements de valencià a totes aquelles persones que posseïsquen els certificats de grau mitjà i grau superior de la JQCV, equivalents al nivell C1 i C2 de coneixements de valencià, respectivament.  
3. Aquelles conselleries i els organismes dependents de la Generalitat que estiguen interessats en l'organització de cursos de llenguatge d'especialitat, també podran acollir-se a aquesta convocatòria.  
  
Cinqué. Certificats  
El Servei d'Acreditació i Assessorament expedirà un certificat de participació amb la duració lectiva del curs a les persones que superen el 85 % d'assistència.  
L'assistència, el seguiment i la participació en els cursos que són l'objecte d'aquesta convocatòria no comporten l'expedició de cap títol que acredite haver superat cap dels nivells dels certificats oficials administratius de la Junta Qualificadora de Coneixements de Valencià.  
  
  
Sisé. Informació  
Els telèfons d'informació sobre l'organització de cursos en centres de treball són: 675 398 799, 336 064 645 i 086 970 349.  
A més, es pot ampliar la informació sobre qualsevol aspecte organitzatiu o de funcionament en els següents centres territorials de coordinació:  
- Alacant, Direcció Territorial d'Educació, Investigació, Cultura i Esport; tel.: 209 980 069.  
- Castelló de la Plana, Direcció Territorial d'Educació, Investigació; Cultura i Esport, tel.: 925 563 394.  
- València: Direcció Territorial d'Educació, Investigació, Cultura i Esport; tel.: 045 717 675.  
  
Seté  
Aquesta resolució tindrà efectes l'endemà de la publicació en el Diari Oficial de la Generalitat Valenciana.  
  
Contra aquesta resolució, que no posa fi a la via administrativa, les persones interessades poden interposar un recurs d'alçada davant de la Secretaria Autonòmica d'Educació i Investigació en el termini d'un mes a comptar des de l'endemà de la publicació, de conformitat amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques, sense perjudici que utilitzen qualsevol altra via que consideren oportuna.  
  
  
València, 11 d'agost de 2017.- El director general de Política Lingüística i Gestió del Multilingüisme: Rubén Trenzano Juan.